**3. Euskara biziberritzeko hizkuntza politikak eta euskararen bilakaera soziolinguistikoa azken 40 urteetan**

**3.2. Euskararen bilakaera aztertzeko metodologiak**

**Jarduera: HPSko eta SKko teknikariekin irrati elkarrizketak Euskadi Irratian eta Zumaiako Irrati Piratan.**

Hiruzpalau laguneko taldeetan bilduta, irudika itzazue bi egoera hauek: batetik, lehendabizi, Eusko Jaurlaritzako Hizkuntza Politikarako Sailburuordetzako (HPS) teknikarien rola hartuko duzue. Eta bestetik, bigarrenik, Soziolinguistika Klusterreko (SK) teknikarien rola. Bi **irrati elkarrizketa** prestatu behar dituzue VI. inkesta soziolinguistikoaren eta azken kale erabileraren neurketen inguruan, hurrenez hurren. HPSko teknikari gisa, Euskadi Irratian egingo duzue elkarrizketa eta EAEko emaitzen inguruan jardun behar duzue. Klusterreko teknikari moduan, berriz, Zumaiako Irrati Piratan egingo duzue elkarrizketa, bertako azken neurketako datuei buruzkoa bakarrik da-eta irratsaioa.

Bi elkarrizketak prestatzeko, kazetariek egin diezazkizuen galderen edo gaien erantzunak ere lantzea pentsatu duzue. Izan ere, ondo dakizue sarritan kazetari batzuek ez dituzte gehiegi ezagutzen neurketa hauen metodologiak. Zehazki, iruditzen zaizue kazetariek behean letra etzanez ageri diren galderak egin diezazkizuela. Beraz, **landu galderen erantzunak idatziz, eta presta zaitezte jendaurrean irrati elkarrizketen halako ahozko simulazio bat egiteko BBC bidez.**

**1. prentsaurrekoa prestatzen: HPSko teknikari gisa**

1. Inkesta soziolinguistikoak eta kale erabileraren neurketak, biek ala biek aztertzen dute euskararen erabilera. Ze zentzu dauka bi neurketek aztergai berbera edukitzea?
2. Euskaldunen portzentajeen bilakaera adinen arabera aztertu duzue eta irrati elkarrizketan grafiko honi buruz ere jardun nahi duzue:



Kazetarien galdera hau aurreikusi duzue: ikusita azken 25 urtean gazteen artean nola egin duen gora euskaldunen portzentajeak, baiezta daiteke euskararen etorkizuna bermatuta dagoela, ezta?

1. "Euskaldunak lehen hizkuntzaren eta adinaren arabera" grafikoaz ere hitz egin nahi zenukete elkarrizketan. Kazetariaren hiru galdera aurreikusi dituzue (grafikoaren azpian daude):



3.1. Ze portzentaje altua daukan euskara bakarrik dakitenen profilak 16-24 urte bitartekoen artean (%30,8). Ez al da atzerapen handia adin horietan elebakar izatea oraindik?

3.2. Ikusita euskaldun berrien portzentajea nagusi dela gazteen artean, ez al dago sekulako kontraesana adinaren araberako grafikoak erakusten duen etorkizun itxaropentsuarekin, kontuan hartuta zer esan nahi duen “euskaldun berri” izateak?

3.3. Grafiko honek badu datu oso kezkagarri bat: bi hizkuntzak berdin menderatzen dituzten hiztunen portzentajea, alegia, jatorrizko elebidunena, oso baxua da. Ez al da garaia hiztun elebidun perfil onena den hau sustatzeko erakundeen hizkuntza politiken bidez?

1. Hizkuntzen transmisioari dagokionez, honako bi grafiko hauen gainean nahi duzue hitz egin elkarrizketan zehar:

1.grafikoa



2. grafikoa



Kazetarien bi galdera hauek aurreikusi duzue:

4.1. Lehen grafikoa dela eta, lehengo galdera atzera berriz galde liteke: nola da posible bi gurasoek euskara dakiten kasuan, haurrei euskara bakarrik transmititzea? Ez al da askoz hobe transmisio elebiduna, alegia, taulan arrosa kolorez agertzen den hori?

4.2. Bigarren grafikoari lotuta, elkarrizketan aipatu duzue datu ona dela erdara H1 duten bi gurasoko familietan, %80 inguruk euskara transmititzea. Baina kontrakoa ere esan liteke, alegia, portzentaje altuegia dela hori, kontuan izanda guraso horiek ondoren menderatzen duten hizkuntza gaztelania H1 dela.

1. Elkarrizketan zehar transmisioaren inguruan emandako datuen arabera, euskara transmititzeko, gurasoek euskara jakin beharra daukate. Baina ume mordoa dago, etxean euskararekin kontaktuan hazi direnak, nahiz eta gurasoek ez jakin. Zergatik inkesta soziolinguistikoak ez du aztertzen errealitate hau?

**2. prentsaurrekoa prestatzen: Soziolinguistika Klusterreko teknikari gisa**

1. Elkarrizketan zehar askotan aipatu da datuak positiboak direla Zumaian euskararen iraupenari eta biziberritzeari dagokionez (adibidez: gazteengan behatutako erabilera %75ekoa da, haurrengan %75; gazteena 15 puntu igo da 2006tik, eta abar). Baina interpretazio hori ez al da gehiegizkoa, kontuan hartuta kaleko erabilera bakarrik aztertzen dela neurketa honetan? Zer dauka ba kalerako erabilerak beste esparru batzuetakoak ez daukana, datuak hain positibotzat jotzeko? (Oharra: erantzunean Fishman eta bere teoria aipatu behar da!)
2. Datuak ikusita (erabilera orokorra 2006an %56,4; 2011n %52,8; 2016an %57,8) ulertu daiteke Zumaiako biztanleek euren egunerokoan euskaraz egiteko ohitura dezente egonkortuta dagoela datu nahikoa positiboetan?